נמל התעופה הבין-לאומי סקרמנטו

נמל התעופה הבין-לאומי סקרמנטו (באנגלית: Sacramento International Airport) הוא נמל תעופה בין-לאומי בארצות הברית, במדינת קליפורניה. נמל התעופה משרת את העיר סקרמנטו, וכן משרת אוכלוסיית המרחב המטרופוליטני של סקרמנטו, שנאמדה בראשית 2026 בכ-2.3 מיליון תושבים ואת העמק המרכזי של קליפורניה. נמל התעופה מדורג בין 50 נמלי התעופה העמוסים ביותר בארצות הברית, דירוג 46 לפי מספר הטיסות, ודירוג 37 בהיבט של מספר הנוסעים, עם קרוב ל-14 מיליון טסים בשנת 2025. סימנו הבין-לאומי של נמל התעופה ברשות התעופה הפדרלית (FAA) וגם בארגון יאט"א הוא SMF, והוא מסומן באותיות KSMF בארגון הבין-לאומי לתעופה אזרחית ICAO. הנמל נמצא בבעלות מחוז סקרמנטו ומופעל על ידי מחלקת נמלי התעופה של מחוז סקרמנטו, המפעילה שלושה נמלי תעופה נוספים במחוז. מקור השם נמל התעופה נקרא על שם סקרמנטו, העיר הגדולה הקרובה, אשר לה ולמרחב המטרופוליטני שלה הנמל נותן שירות. בשונה מנמלי תעופה אחרים בארצות הברית וגם בעולם, לא הוצמדה לשם נמל התעופה שמה של אישיות ידועה. השם "סקרמנטו" ניתן לעיר בשנת 1839 ומאוחר יותר גם לנמל התעופה, ניתן בעקבות נהר סקרמנטו. מי שהעניק לעיר את שמה היה גבריאל מורגה (Gabriel Moraga), קצין צבא מקסיקני בדרגת קפטן. המילה סקרמנט פירושה מצווה דתית קדושה, שבע מצוות שנקבעו בדת הנוצרית. מקור המילה הוא "סקרמנטום" (sacramentum) בשפה הלטינית. היסטוריה נמל התעופה חדש יחסית, עם היסטוריה קצרה ומגוונת. שנים ראשונות בשנות ה-50 של המאה ה-20 שירת את סקרמנטו וסביבתה נמל התעופה סקרמנטו אקזקיוטיב (Sacramento Executive Airport-SAC), נמל תעופה קטן בדרום סקרמנטו. ב-1957 הוצעה תוכנית להקמת נמל תעופה מטרופוליטני, שיוכל לתת מענה עד ל-750,000 נוסעים. התוכנית נחשבה למסוכנת, המיקום המוצע ללא טוב, והיעד של מספר הנוסעים נחשב על ידי מבקרים ליומרני וללא מציאותי. נמל התעופה במיקומו הנוכחי נחנך ב-21 באוקטובר 1967. בשנים הראשונות פעלו בנמל התעופה 5 חברות תעופה. מספר הנוסעים עבר תוך זמן קצר את היעד המקורי אליו תוכנן הנמל. שנות ה-80 ושנות ה-90 שנות ה-80 התאפיינו בפיתוח ובגידול. הופעל מתקן קייטרינג למטוסים, ב-1985 הופעלו משרד בקרה אווירית וגם מתקן נוסף לטפול במטענים. מסלול טיסה שני נחנך ב-1987 באירוע שבמסגרתו נחת במקום מטוס קונקורד על-קולי. ב-1990 רוכזו כל חברות השכרת הרכב במבנה אחוד יחיד. טרמינל A נחנך ב-1998 ושמו של נמל העופה שונה מ-"סקרמנטו מטרופוליטן", ל-"נמל התעופה הבין-לאומי סקרמנטו". חברות תעופה נוספות הצטרפו אל הוותיקות בהפעלת קווים סדירים קיימים וחדשים אל ומנמל התעופה. שנות האלפיים נהלי האבטחה בנמל הוחמרו מאוד בראשית שנות ה-2000 בעקבות פיגועי 11 בספטמבר, אך אירועי 11 בספטמבר לא פגעו בגידול במספר הנוסעים ובפיתוחו של נמל התעופה. ארבע חברות תעופה נוספו לחברות הטסות אל ומהנמל, לרבות מקסיקנה. הצטרפותה של מקסיקנה החלה עידן של טיסות בין-לאומיות קבועות, שהצריכו הקצאת אזורי ביקורת מכס וביקורת גבולות. הופעלו טיסות גם להוואי. ב-2004 נחנך מבנה חניה לכלי רכב בן 6 קומות. ב-2006 היה נמל התעופה סקרמנטו בין הראשונים להפעיל שירות ווי פיי (WI-FI) חינמי. המשבר הכלכל של 2008 השפיע על הנמל, וחלק מחברות התעופה הפסיקו לפעול בו. טרמינל B משודרג שהוגדל פי שלושה מטרמינל B הישן הופעל ב-2011. בשנת 2012 נהרס טרמינל B הישן, ועל השטח שהתפנה הוקמה חניה חדשה למטוסים. ב-2012 השוקה תוכנית לעשרים שנה, לפיתוח נמל התעופה ומתקניו. גאוגרפיה ואקלים גאוגרפיה נמל התעופה נמצא בקליפורניה, בתוך העמק המרכזי שאורכו כ-100 ק"מ ורוחבו כ-60 ק"מ. הנמל בנוי כ-17 ק"מ צפונית מערבית למרכז העיר סקרמנטו, בירת קליפורניה. נהר הסקרמנטו זורם בקרבת גדרות הנמל מצד מערב. שני נחלים נוספים זורמים באזור, נחל פּוּטָה (Putah) ונחל קֶש (Cache), לו יש גם אגם היקוות קטן בסמוך לנמל. ערים נוספות שאינן רחוקות מנמל התעופה הן דייוויס (Davis), רוזוויל (Roseville), פו֗לסו֗ם (Folsom), אלק גרוב (Elk Grove) ו-יּובָּה סיטי (Yuba City). גובהו של נמל התעופה מעל פני הים הוא 8.2 מטר (27 רגל). אקלים האקלים בנמל התעופה הוא ים תיכוני, ומתאים לסיווג "Csa" לפי שיטת קפן. עונת הקיץ בנמל התעופה סקרמנטו חמה, ובתקופת החורף שורר קור מתון. החודש החם ביותר בשנה הוא יולי, במהלכו ממוצע הטמפרטורת הגבוה מגיע ל-34 מעלות צלזיוס, והממוצע הנמוך עומד על 16 מעלות. הטמפרטורות באוגוסט קרובות מאוד לאלו של יולי. החודש הקר הוא דצמבר, 13 מעלות ממוצע גבוה ו-4 מעלות בממוצע הנמוך. חודש ינואר גם הוא קר כמעט כמו דצמבר. מהירות הרוח חשובה לתכנון ולתפעול נמלי תעופה, ובאזור סקרמנטו הרוחות מתונות, 9.94 קמ"ש בממוצע שנתי. בחודשי הקיץ השמים בהירים כמעט לגמרי, ומדצמבר עד וכולל מרץ שיעור העננות גבוה מ-50%. כמות הגשם השנתית מגיעה ל-556.4 מ"מ, אף על פי שהקיץ שחון. עקב הטמפרטורות הגבוהות יחסית בחורף, אין סטטיסטיקה אודות שלגים במקום. טבלת אקלים מסלולים, טרמינלים, נוסעים, מטענים מסלולים: שני מסלולי טיסה מקבילים ותאומים כמעט זהים משרתים את נמל התעופה. מסלול 17L/35R באורך 2,623 מטר (8,605 רגל), ומסלול 17R/35L באורך 2,621 מטר (8,598 רגל). שני המסלולים מבטון מחורץ, ברוחב 46 מטר (150 רגל) ושניהם מוארים. טרמינלים: שני טרמינלים בנמל התעופה סקרמנטו. החלוקה בין הטרמינלים נעשתה לפי חברות תעופה הפעילות בכל אחד מהם. טרמינל A ובו 17 שערים (Gates) וטרמינל B הישן יותר, שבו 19 שערים. ההליכה מטרמינל אחד לאחר אורכת כ-7 דקות ומעבר מקורה נבנה לנוחות העוברים. הסעת נוסעים אל ומטרמינל B מבוצעת באמצעות קרונות אוטומטיים ללא נהגים, הנקראים "people Mover". נוסעים ומטענים: באמצעות נמל התעופה סקרמנטו טסו ב-2025 כולה 13,912,718 נוסעים. הנתון מהווה גידול בשיעור של כ-2% משנת 2024, והוא נתון שיא מאז הפעלת הנמל. באמצעות הנמל שונעו 101,164 טון של מטענים ובנוסף, 219 טון של דברי דואר אוויר, עליה של כ-37.2% משנת 2024. מספר ההמראות והנחיתות הסתכם ב-86,158, ירידה כללית בשיעור כ-40% בכל התחומים: נוסעים, מטענים, צבא, מוניות אוויר וכללי. שירותים לנוסעים נמל התעופה סקרמנטו מעניק לנוסעיו שירותים ברמה מקבילה לשירות הניתן לנוסעים בנמלי תעופה בין-לאומיים מודרניים אחרים בסדר גודל מקביל, בארצות הברית, באירופה ובנמלי תעופה אחרים בעולם. כללי ומזון: עמדות מידע (i), דרגנועים, מעליות, בתי קפה, מזון מהיר ומסעדות. תקשורת: נקודות אינטרנט, WI-FI חינמי בשטחים ציבוריים וגם בחניונים, סוכנות דואר. שירותים אישיים: בתי מלון בקרבת מקום, חלקם עם שירותי הסעה מהנמל ואליו .קיימים שני אזורי משחקים לילדים. פינות עישון ממוקמות מחוץ לתחומי הטרמינלים. קיימים חדרי הנקה ומשפחה. יש שטחים חיצוניים להוצאת בעלי חיים לטיול, בשני הטרמינלים. חנויות פטורות ממכס פועלות בטרמינל B. שירותים עסקיים וכספיים: שירותי מכס ופטור ממכס, כספומטים, שירותי בנקאות והמרת מטבע. טרקלין "המועדון", לחברי מועדונים אחדים, ולבעלי כרטיסי אשראי מסוימים. תחבורה: אוטובוסים ציבוריים, שירות שאטל, מוניות, חניה רגילה וחניה לטווח ארוך (יש חניה בחניונים פתוחים, וכן במבנים ייעודיים לחניה), עמדות להשכרת רכב של חברות רב-לאומיות. סיוע אישי, רפואי ונכים: שירותי נכים, סיוע בניוד לנכים ולמוגבלי תנועה, צ'ק-אין אינטרנטי. טיסה ותיור: כירטוס, נציגויות של משרדי נסיעות וחברות תעופה, איתור חפצים ומשרד "אבדות ומציאות". חברות תעופה ויעדים מרבית היעדים אליהם ומהם נמל התעופה הבין-לאומי סקרמנטו מנהל קווים סדירים, נמצאים בתחומי ארצות הברית לפי המפורט בטבלה, המידע עדכני ליוני 2026. טבלת טיסות פנים בארצות הברית טבלת טיסות בין-לאומיות תאונות ותקריות התאונות שאירעו בנמל התעופה סקרמנטו היו ללא נפגעים או הרוגים. המידע מעודכן ליוני 2026. תאונות קריסת כני נסע: מטוס מסוג ביצ'קראפט קינג אייר 90 נחת ב-27 בינואר 2014 בנמל התעופה. במטוס שהו שני אנשי צוות בלבד. כני הנסע של המטוס נשברו והתנתקו. חקירה העלתה ששני הטייסים הנחיתו את המטוס כ-100 מטר לפני תחילת המסלול. הטייסים הצליחו להיחלץ, המטוס נשרף עד תום. אבדן כח במנוע: מטוס מסוג ססנה 402C הגיע לנחיתה בנמל התעופה ב-23 בינואר 2003. במטוס שהה הטייס בלבד. לאחר כשל באחד משני המנועים המטוס סטה, והתנגש במכשול שהיה סמוך למסלול, כ-152 מטר ממקום המגע הראשוני עם המסלול. החקירה העלתה, כי הסיבות לתאונה היו כשל במנוע שמאל, וחוסר יכולתו של הטייס להנחית את המטוס בעזרת מנוע יחיד. פגיעת ציפורים: מטוס נוסעים של יונייטד איירליינס המריא ב-26 בנובמבר 2015 לכיוון דנוור, כשעל סיפונו 114 נוסעים. זמן קצר אחרי ההמראה פגעו ציפורים באחד המנועים, והמטוס חזר לנמל התעופה כשהמנוע בלהבות. לא היו נפגעים בתאונה. ב-11 בינואר 2023 המריא מטוס בואינג 700–737 בתפעול חברת סאות'ווסט איירליינס מסקרמנטו, בדרכו לשדה התעופה ברבנק הוליווד (BUR). ציפורים שפגעו במנוע אילצו את המטוס לחזור לנחיתה בסקרמנטו, לאחר שחג כשעה באוויר על-מנת להפחית את כמות הדלק למינימום האפשרי. לא היו נפגעים בתאונה. תקריות התחממות מחשב: ב-13 בדצמבר 2023 המריא מטוס איירבוס A321 בתפעול אמריקן איירליינס מסקרמנטו לנמל התעופה הבין-לאומי שארלוט דאגלס (CLT). לאחר שהיה כבר באוויר, דיווח נוסע על התחממות יתר של המחשב הנייד שלו. המחשב אוחסן בתיק טרמי סופג חום, והטיסה המשיכה ליעדה כמתוכנ. מתקן נפץ וחפצים חדים: בתאריך 4 ביוני 2026 נעצר בנמל התעופה נוסע בן 49 שהבדיקות הביטחוניות שלו העלו, כי הגיע לנמל התעופה לטיסה של אמריקן איירליינס עם מתקן נפץ מאולתר בחפציו, וגם מספר כלי נשק קרים, סכין, שני זוגות מספריים עם קצוות מחודדים וחפצים נוספים. הפצצה נוטרלה בשלום על ידי אנשי השריף של מחוז סקרמנטו. איש לא נפגע בתקרית. תחבורה אל הנמל וממנו כבישים: כבישים ואוטוסטרדות באזור נמל התעופה: E8 ,I80, I5, I505, CA70. כיוון שנמל התעופה קרוב לאזורים מאוכלסים, יש בקרבתו עוד דרכים רבות ורחובות שונים. אוטובוסים: קיימים קווי אוטובוס סדירים בין נמל התעופה לערים סקרמנטו ו-רוזוויל. בנוסף יש שירותי שאטלים בין סקרמנטו לנמל התעופה. רכבת: אין תחנת רכבת בתחומי נמל התעופה. התחנה הקרובה ביותר היא תחנת עמק סקרמנטו. אל ומתחנת הרכבת מקשרים קווי האוטובוס "יולובוס" מספר 42A ו-42B. תעופה: נמל תעופה משמעותיים היכולים לשמש בעת הצורךאלטרנטיבה לנמל התעופה סקרמנטו, הם נמל התעופה הבין-לאומי אוקלנד (OAK) ונמל התעופה הבין-לאומי של סן פרנסיסקו (SFO), שניהם במרחקי נסיעה העולים על 150 ק"מ. שיפורים ושדרוגים העבודות להקמת נתיב מקורה להולכי רגל המקשר בין טרמינל A ל-B אמורות להסתיים לקראת סוף שנת 2026. גם העבודות לבניית מבנה חניה רב קומתי נוסף, במקום מגרש חניה שהיה קיים אמורות להסתיים ברבעון הרביעי של 2026. כביש גישה חדש לטרמינל A נמצא בסלילה, שצפויה להימשך עד סוף שנת 2027. מבנה מרכזי שיאחד את הפעילות בתחום השכרת כלי רכב אמור להיבנות עד 2030. יש תוכנית למרכז תחבורה יבשתית, אך תוכנית זו טרם אושרה, המידע נכון ליוני 2026. בשנת 2023 אושר תקציב פדרלי לבניית מגדל פיקוח חדש. גלריה ראו גם נמל התעופ הבין-לאומי סן אנטוניו נמל התעופה הבין-לאומי קליבלנד הופקינס נמל התעופה הבין-לאומי אינדיאנפוליס קישורים חיצוניים אתר האינטרנט הרשמי של נמל התעופה הבין-לאומי סן אנטוניו walking tour Sacramento International Airport ,International airport in California , United States | אורך=03:25, סרטון בערוץ "Top Airports", באתר יוטיוב הערות שוליים